மெய்ப்பொருள் கண்ட மேதைகளும், மாசறு காட்சியோருமாகிய ஜைன முனிவர்கள் பாரத நாடெங்கும் அறவுரைப் பகர்ந்து மக்கள் அறிவையும் பண்பாட்டையும் வளர்த்து வந்தனர். இத்தூய அறவோர்கள் பாரத நாட்டின் பல பாகங்களிலுமுள்ள மலைக் குகைகளில் தவமியற்றி அறம் வளர்த்து வந்தனர். குறிப்பாக நமது தமிழகத்திலும் கி.மு. நூற்றாண்டுகளிலிருந்து கி.பி.10ஆம் நூற்றாண்டு வரை ஜைன முனிவர்கள் மலைக் குகைகளில் தவம் புரிந்து கலைச் செல்வங்களையும் அறநெறிகளையும் வளர்த்து வந்த அரிய காட்சிகளை இன்றும் தமிழக மலைகள் பலவற்றில் காணலாம். இத்தூய முனிபுங்கவர்களை அறவோர் என்றும் கடவுளர் என்றும் வணங்கி, அத்தவச் செல்வர்கள் தவமியற்றிய மலைக் குகைகளை அறவோர் பள்ளிகள் என்றும் அழைத்துப் போற்றி வந்தனர். அது மட்டுமல்ல. அப்புனித மலைகளைத் தெய்வீக மலைகளாகப் போற்றி அன்பு மலைகள், அறநெறி மலைகள், அருள் மலைகள், அஹிம்ஸா மலைகள், அறிவக மலைகள், கலைவளர் மலைகள், தத்துவ மலைகள், ஓலைச் சுவடிகள் காட்சியளிக்கும் உயர் மலைகள் எனக் கொண்டாடிப் போற்றினர்.